Taraba, Tomáš, podpredseda vlády SR a minister životného prostredia SR (2023-12-20):
Ďakujem veľmi pekne za otázku. Vážená pani poslankyňa, dovolím si odpovedať všeobecne nielen k tomuto teda konkrétnemu prípadu, ku ktorému sa vrátim, ale môžem teda úvodom povedať, že som prišiel na ministerstvo životného prostredia, kde veľmi radi o sebe tak rozprávali, že tam sú najväčší odborníci, akých na Slovensku nájdete. Tak na tom ministerstve boli takí odborníci, že na vláde sme minulý týždeň museli zachraňovať 403 mil. z eurofondov, ktoré prepadli len preto, že títo odborníci ich nestihli vyčerpať. Včera na vláde sme museli zachraňovať výstavbu mosta medzi Maďarskou republikou a Slovenskom, pretože maďarská strana ten most do polovice postavila, alebo už sú vo veľmi pokročilej fáze, čuduj sa svete, na Slovensku títo odborníci najväčší, ktorí existujú, to tak kvalitne urobili, že ten most skončí vo vzduchoprázdne. Takže aby z toho nebola medzinárodná hanba, tak títo odborníci to tak manažovali, že sme museli včera prijať rozhodnutie, že to bude musieť dofinancovávať vláda. Potom, samozrejme, keď som prišiel na oddelenia vydávania povolení pre environmentálne posudzovania, počúvali sme, že tam sú najväčší odborníci, ktorí na Slovensku v tejto oblasti existujú, až do momentu, kedy neprišiel šéf Volva a povedal, že kvôli týmto odborníkom na Slovensku viac ako rok sú po termínoch vydávania platnosti všetky povolenia. Títo odborníci, ktorí určite radi chodia autami tiež, tak blokovali sedem úsekov výstavby diaľnic, kde im nevadí, že ten smog a to všetko ničí životné prostredie, takže opäť, aj tam som odvolával šéfov. A vždy som urobil jednu vec. Použil som ten istý zákon, ktorý sa na to používa, to je 525/2003, ktorý novelizovali vaši kolegovia z opozície z OĽANA a ktorý umožňuje každému jednému ministrovi odvolávať bez udania dôvodu a následne si urobiť výberové konanie. A toto sa deje naprieč celým rezortom ministerstva životného prostredia. Takisto sa to napríklad dialo aj na Slovenskom vodohospodárskom podniku, kde som našiel situáciu, že ten podnik je v desiatkach miliónach stratách. Mimochodom, tak to parádne manažovali, že napríklad iba včera v jednom podniku, ktorý platil za vodu 400-tisíc eur, tak sa zistilo, že mali platiť 5,5 mil., že platby, ktoré mali chodiť na účty SVP, tak chodili na úplne iný subjekt. A takýto odborníci, ktorí sami sebe si hovorili, my sme najväčší odborníci, tak takto to celé manažovali. Verte mi, že každé jedno personálne rozhodnutie robím, po prvé, tak, že neudávam primárne hneď tie dôvody, tie udávam následne, keď som si úplne istý všetkými pochybeniami, amaterizmom a totálnym diletantstvom, ktoré v ministerstve životného prostredia od A po Z bolo riadené. A takisto na základe mne veľmi jasných dôvodov som prijal aj rozhodnutie v prípade tohoto banského múzea. Budem veľmi rád, ak tie veci, ktoré viem, že o chvíľku budem komunikovať, tak ich, keď budem mať to, čo v rukách potrebujem, tak komunikovať budem. Takže nateraz vám môžem povedať, že som uplatnil svoju zákonnú právomoc. Každý má právo sa do verejného obstarávania a výberu prihlásiť. A pokiaľ ide o tie tvrdenia, že som dal niekde nominantov, viete, my sme na kandidátku SNS dávali odborníkov. To, že sú odborníci, ich nediskvalifikuje, napríklad na východe sme dali sedemnásť rokov pôsobiaceho človeka v SVP. Tuná sme dali človeka, ktorý bol zástupca riaditeľa, myslím, deväť rokov. Na SVP dávame ľudí, ktorí manažovali dokonca ešte reštrukturalizáciu železníc. Takže veľmi radi sa podelíme o ten výsledný potom rozdielny efekt, ako to riadia ľudia, ktorých som tam dosadil ja, ako to riadili tí predtým. Takže toto je jediné kritérium. A ak od nás budete vyžadovať niečo, čo zákon neukladá, tak potom sa môžme o tom baviť. My konáme podľa a v súlade so zákonom.